KIRJALLINEN KYSYMYS E-1111/01 esittäjä(t): Brian Crowley (UEN) komissiolle. Euroopan vähemmistökielten toimiston Dublinin osasto.



Virallinen lehti nro 261 E , 18/09/2001 s. 0227 - 0228



KIRJALLINEN KYSYMYS E-1111/01 esittäjä(t): Brian Crowley (UEN) komissiolle (6. huhtikuuta 2001) Aihe: Euroopan vähemmistökielten toimiston Dublinin osasto Euroopan vähemmistökielten toimiston Dublinin osastolla on ollut keskeinen rooli vähemmistökielten suojelussa ja edistämisessä koko Euroopan yhteisössä. Nyt komissio uhkaa sulkea kyseisen osaston sen kustannusten takia. Tämä vaarantaa suoraan ja epäoikeutetusti toimiston usean vuoden aikana kerätyn asiantuntemuksen ja on täysin vastoin vähemmistökieliä puhuvien yhteisön kansalaisten etuja. Onko komissio sitä mieltä, että Euroopan unionin tulee kunnioittaa kulttuurien moninaisuutta, ja voiko komissio osoittaa sitoutumisensa tähän periaatteeseen säilyttämällä vähemmistökielten toimiston Dublinin osasto? Viviane Redingin komission puolesta antama vastaus (18. toukokuuta 2001) Euroopan vähemmistökielten toimisto, jolla on osastot Dublinissa ja Brysselissä, saa yhteisön toimintatukea, joka muodostaa noin 80 prosenttia sen talousarviosta. Tämänkaltaisen rahoituksen erityisehto on, että organisaatio pitää hallinnolliset kulunsa mahdollisimman vähäisinä. Tukikelpoisiin kustannuksiin kuuluvat sellaiset kustannukset, joilla varmistetaan tukea saavan organisaation normaali hallinnointi ja se, että organisaatio voi päästä asettamiinsa tavoitteisiin. Kyseisessä tapauksessa Euroopan vähemmistökielten toimiston kustannukset, sellaisina kuin ne on esitetty alkuperäisessä tukihakemuksessa kaudeksi 20012002, eivät olleet näiden kriteerien mukaisia. Hallinnolliset kulut olivat kohonneet ja olivat lähes 75 prosenttia talousarviosta, ja palkkoja ja yleiskustannuksia suhteessa tuloihin koskeva ennuste osoitti, ettei Euroopan vähemmistökielten toimisto voisi kovin kauaa jatkaa asianmukaisesti toimintaansa vähemmistökielisten yhteisöjen parissa, ellei sitä uudistettaisi merkittävästi. Komissio pyysi, että seuraavan tukikauden kuluessa vähemmistökielten toimisto järjestäisi toimintansa uudelleen siten, että sen yleis- ja palkkakustannukset pienenisivät huomattavasti ja että se ryhtyisi siirtämään resurssejaan todella ja merkittävästi hallinnollisista kuluista Euroopan vähemmistökielisten yhteisöjen tukemisen käytännön toimintaan. Itsenäisenä hallituksista riippumattomana kansainvälisenä järjestönä Euroopan vähemmistökielten toimisto on yksin vastuussa toteutettavista toimista komission pyynnön täyttämiseksi. Lopullisessa tukihakemuksessaan kaudeksi 20012002 toimisto mainitsi, että sen aikomuksena on saada hallinnolliset kulunsa vastaamaan noin puolta talousarviostaan vuoden kuluessa ja säilyttää edelleen osastonsa Irlannissa, vaikkakin vähäisimmin kustannuksin kuin kuluvana kautena. Toimisto voisi näin voimistaa huomattavasti tiedotus-, lobbaus-, verkottamis- ja kampanjointitoimiaan vähemmistökielten hyväksi. Komissio arvelee, että sen toiminta on osaltaan auttanut Euroopan vähemmistökielten toimistoa jatkamaan merkittävää rooliaan sen varmistamiseksi, että kielten ja kulttuurien moninaisuus pyritään säilyttämään yhteisön toiminnan eri alueilla.